kardosdrur/scandi-wiki huggingface dataset:
Ornitopter

Ordet ornitopter eller ornithopter er en neologisme, sammensat af græsk ornis (= "fugl") + pteron (= "vinge"), og det bruges om et luftfartøj som kan flyve, lette og lande ved at baske med vingerne. Eksempler eller rettere forbilleder i naturen er f.eks. fugle, flagermus og insekter, der kan flyve. Menneskelavede ornitoptere er sædvandligvis småskala modeller.

En flyvende menneskelavet ornitopter blev bygget af AeroVironment Inc. for Smithsonian Institute i form af en model af en pterodactylus. Dr. Paul MacCready's forskede i ornitoptere med fokus på batteridrevne vingebaskende modeller med en størrelse som en stor guldsmed eller en lille fugl.

Vladimir Toporov og hans studerende byggede en ornitopter, som kun kunne holde en person, piloten, i luften. Berkeley Micromechanical Flying Insect projektet udvikler insektstore ornitoptere. Colorado Division of Wildlife har anvendt ornitoptere til at redde den truede Gunnison Sage Grouse (Centrocercus minimus). Ornitoptere, der lignede rovfugle, fik skovhønsene som skulle studeres til at blive på jorden, hvorved de var lettere at indfange.

Se også 
 Flyvemaskine
 Luftfartens historie

Eksterne henvisninger 

 nurseminerva.co.uk: Flapping wing models 
 Andrew Barr (1855-1939) : Pioneer Australian Aeromodeller Citat: "...The Barr Ornithopter : 100 Years Ahead of its Time..."
 How Ornithopters Fly Development, theory and practice of the autor's large ornithopter models. Horst Räbiger, Nuremberg, Germany, 2004
 The new technologies – the flapping flight! Panchenko Nicolay, an engineer. The ornithopter's theory. 
 Patricia Jones-Bowman: Ornithopter Researcher's Forum 
 Ornithopter Remote-Control Airplane 
 Flying Bird – Ornithopter

Luftfartøjer
Nydannelser
Pumpe

En pumpe er en mekanisk anordning til at flytte varme, væske eller gasser (f.eks. luft) med. De tidligste pumper blev beskrevet af Arkimedes omkring 300 f.Kr. – f.eks. Arkimedes skrue.

En pumpe fra den mekaniske drivaksel eller stempeldriver er en mekanisk energitransformator som omsætter fra mekanisk energi til mekanisk energi (væskestrøm, gasstrøm) og udfører i så fald en energioverførsel. 

I biologien er en pumpe en molekylær anordning til at flytte molekyler med, se bl.a. Natrium-kalium-pumpen og Ionpumpe.

Eksempler 
Eksempler på pumpetyper: stempelpumpe, stempelmembranpumpe, membranpumpe, rotorpumpe, centrifugalpumpe, tandhjulspumpe, excentersnekkepumper, peristaltiske pumpe og slangepumpe. 

Eksempler på pumpeanvendelser: vakuumpumpe, dykpumpe, luftpumpe, oliepumpe, benzinpumpe, doseringspumpe, cirkulationspumpe, kemipumpe og vandpumpe.

En centrifugalpumpe består sædvandligvis af: rotor, aksel, motor, pakning og leje (kugleleje, bronzeleje eller rulleleje)

Excentersnekkepumpe 
En excentersnekkepumpe har en excentrisk, enkeltsnoet rotor der roterer i en dobbeltsnoet stator. Herved opnås et jævnt flow helt uden pulsation. Pumpen er selvansugende og kan håndtere medier af både lav og høj viskositet, samt medier med indhold af større partikler.

Referencer

Eksterne henvisninger 
 Grundfos | Leverandør af pumper og pumpeløsninger til alle formål. Prøv det avancerede online værktøj "WebCAPS" til dimensionering, se instruktionsvideoer og download CAD-tegninger.
 The Online Pump Magazine
 A Water Pump Primer (pdf)
 Pump Primer. These three types of pumps make life aboard safe and easy 
 Troubleshooting pump failures 
 How to Check the Water Pump
 Impeller Pump 
 Cavitation 1-3

Se også 

 varmepumpe, magnetkobling

 
Strømningsmaskiner
Fluidmekanik
Energioverførsel
Transducere
Yom Kippur

Yom Kippur (Hebraisk: יוֹם הַכִּפּוּרִים, transskription: Yōm Kippūr, direkte oversat: "Forsoningsdag" eller "soningens dag") er en jødisk helligdag og den helligste dag inden for jødedommen og samaritanismen. Helligdagen forekommer på den tiende dag i Tishrei (den syvende måned i den klassiske hebraiske kalender). Yom Kippur starter ved solnedgang dagen forinden og varer indtil solnedgang på selve dagen. Sammenlignet med den gregorianske kalender, som bruges i Danmark svarer det til, at Yom Kippur falder i september eller begyndelsen af oktober (varierer år efter år).

Helligdagen er centreret om forsoning og anger. Dagens vigtigste begivenheder består af fuld faste og asketisk adfærd ledsaget af lange bønner i synagogen, samt syndsbekendelser. Yom Kippur er den eneste dag, hvor det er tilladt at faste på sabbaten.

Yom Kippur kommer fra og er beskrevet i den hebraiske bibel, som indeholder de samme tekster som Det Gamle Testamente. Helligdagen er derfor også beskrevet i Det Gamle Testamente i Tredje Mosebog kapitel 23 fra vers 27.

Se også 
 Yom Kippur-krigen

Referencer

Eksterne henvisninger 

Jødiske helligdage
Hebraiske ord og vendinger
Kirkeminister

Kirkeminister er en ministerpost i Danmark, som blev oprettet i 1916 ved en opsplitning af den gamle post som kultusminister i kirkeminister og undervisningsminister. Det er dog sket flere gange siden, at den samme person har siddet på begge poster samtidig; således var kirkeministeren, Bertel Haarder (V), også undervisningsminister.
Også Margrethe Vestager bestred begge poster samtidig.

Den nuværende kirkeminister er Ane Halsboe-Jørgensen, der overtog embedet den 16. august 2021, efter Joy Mogensen trådte tilbage fra embedet.

Se også 
 Liste over danske kirkeministre
 Kirkeministeriet

Henvisninger 

Politiske embeder
Folkekirken
Granatæble

Granatæble Punica granatum er en frugtbærende træagtig busk, der bliver omkring 5-8 meter høj. Forskerne hælder til den opfattelse, at planten stammer fra Iran eller Afghanistan, hvor der findes ekstra mange sorter omkring Kabul-floden. Men den har vokset i middelhavslandene i årtusinder , så dens egentlige oprindelse er usikker.

Den læderagtige frugtskal gemmer på kerner indkapslet i rødt, saftigt frugtkød, som holdes på plads af et guligt gitterværk. Frugten har sæson i det sene efterår og hen over vinteren. Man bruger kernerne eller saften fra de pressede kerner i madlavning, hvor de tilføjer en frisk, sød og let syrlig smag.

Kernerne kan bruges i råkost eller salat, man kan drysse dem over kødretter, sætte dem til yoghurt, eller man kan presse saften og lave sorbet, blande det med appelsinsaft eller lave en aperitif ved at spæde op med crémant.

Ernæring 

Granatæble er en god kilde til C vitamin, K-vitamin og folat. Det er en fremragende kilde til kostfiber, men de er udelukkende i kernerne.

Nytteplanter med ukendt oprindelse
Frugter
Frugtbuske
Kattehale-familien
Energiministeriet

Energiministeriet var et ministerium under den danske regering, i perioden 1979-1994. Det blev udskilt i 1979 fra det daværende miljøministeriet. I 1994 blev miljøministeriet og energiministeriet igen knyttet sammen, og hed i Svend Aukens periode for Miljø- og Energiministeriet.

Se også 
 Energiministre i Danmark
 Miljøministeriets hjemmeside
Energiminister

Energiminister var en ministerpost i Danmark fra 1979-1994. I dag hører energiministeriets ansvars- og arbejdsområder under Transport- og Energiministeriet, som opstod, efter at miljøministeriet og energiministeriet i 1994 blev knyttet sammen og i Svend Aukens periode hed Miljø- og Energiministeriet.

Politiske embeder
Trafikminister

Trafikminister var en ministerpost i Danmark fra 1900 – 2005 i Transportministeriet. Indtil år 1900 (med undtagelse af 1892-1896) havde trafikområdet hørt under Indenrigsministeriet. Fra 2005 blev trafikminister titlen til en transport- og energiminister titel og fra 2007 blev det til en transportminister-titel.

Den politiske situation under krigen bevirkede, at ministeriet fra 1942 til 1945 blev delt i to ministerier: Ministeriet for Offentlige Arbejder (MOA) og Trafikministeriet (TRM). Delingen fik ikke større administrative konsekvenser, idet de to ministerier havde fælles departementschef og i øvrigt udstrakt personalefællesskab. Efter sammenlægningen i 1945 fortsatte Ministeriet for Offentlige Arbejder med sit tidligere sagsområde.

Se også 
 Danske trafikministre

Politiske embeder
Transportpolitik i Danmark
Zahir Shah

Mohammed Zahir Shah (16. oktober 1914 i Kabul, Afghanistan – 23. juli 2007 smst.) var Afghanistans sidste konge fra 1933 til 1973. 

Efter et statskup i 1973 boede han i eksil i Rom i Italien i 29 år før han returnerede til Afghanistan i 2002. I 2004 var han indlagt på sygehuse i Indien og Forenede Arabiske Emirater med forskellige helbredsproblemer.

Politikere fra Afghanistan
Konger af Afghanistan
Personer fra Kabul
Bjørnetjeneste

En bjørnetjeneste er en velment hjælp, som gør mere skade end gavn.

Efter La Fontaines fabel om bjørnen, der kastede en sten for at jage en flue bort fra sin herres hoved, men knuste hans pande.

Pendulord
Dansk Sprognævn har ofte beskrevet "bjørnetjeneste" som et pendulord, idet det har været hævdet, at mange benytter udtrykket i betydningen "en meget stor tjeneste", og ordet er derfor også blandt ikke-fagfolk blevet selve prototypen på et pendulord. 

Imidlertid er det fra 2010 omdiskuteret, om ordet overhovedet lever op til kriterierne for et pendulord, da der kun er dokumenteret ganske få eksempler på den nye betydning i aktiv brug." Et af de få eksempler er fra Søndagsavisen 1992, som er det eneste, der omtales i Den Danske Ordbog, og den angiveligt nye betydning omtaltes derefter i en artikel i Weekendavisen 4. februar 1994. 

Siden er ordet ganske vist omtalt vidt og bredt i den nye betydning, men denne synes stort set altid at optræde i metasprog, altså i situationer, hvor der tales om den nye betydning, ikke hvor betydningen faktisk bruges. 

Sprognævnet har da også siden 2010 nedtonet brugen af "bjørnetjeneste" som eksempel på et pendulord.

Den Danske Ordbog har nu medtaget bjørnetjeneste med begge betydninger, men nævner selv at brugen af bjørnetjeneste som "en stor/god tjeneste" af mange betragtes som ukorrekt.

Kilder 

Ord og vendinger
Johan af Holsten

Johan af Holsten (død 27. september 1359), også kendt under navnene Johan af Plön og Johan den Milde, var holstensk greve og pantherre i Skånelandene samt på Sjælland og Lolland. Han var søn af Gerhard den Blinde og Erik Klippings enke Agnes af Brandenburg, og således halvbror til kong Erik Menved og Christoffer 2.

Biografi 
Han erhvervede i 1312 den østlige del af Holsten og i 1315 Kiel. Han støttede sine halvbrødre Erik Menved og Christoffer 2., men foretrak siden at støtte Hertug Valdemar. Efter Erik Menveds død lykkedes det efterhånden Johan sammen med sin fætter, grev Gerhard, gennem forskellige intriger at tilrive sig pantebreve, først på Lolland og siden på Sjælland og Skånelandene. På det tidspunkt var alliancen mellem Johan og Gerhard brudt, og sidstnævnte havde erhvervet den vestlige del af Danmark. Johan på sin side havde udstykket sine pantelen i mindre dele og pantsat bl.a. Skånelandene til andre nordtyske adelsmænd, som med stor grumhed inddrev skatter og udplyndrede skåningerne efter bedste evne. Det forårsagede i 1332, at skåningerne gjorde oprør og med den lundensiske ærkebiskop Karl Eriksen Røde i spidsen søgte beskyttelse hos Sveriges og Norges konge, Magnus Eriksson Smek (som i øvrigt var Johans og Gerhards grandnevø). Magnus Smek indløste det skånelandske pantebrev og titulerede sig derefter også "konge af Skånelandene".

Johan byggede fæstningsværket Ravnsborg på Lolland.

Familie 
Han giftede sig med Miroslawa af Schwerin og fik en søn: Adolf 7. af Holsten (død 1390).

Anetavle 

Skandinaver fra middelalderen
Tjek fødselsår
Grever af Holsten
Huset Schauenburg
Nathaniel Hawthorne

Nathaniel Hawthorne (født 4. juli 1804 i Salem, Massachusetts i USA, død 19. maj 1864 i Plymouth i New Hampshire) var en amerikansk forfatter af romaner og noveller.
9. juli 1842 gift med maleren Sophia Peabody

Hans mesterværk er Det flammende bogstav, den første amerikanske roman, der fik plads i verdenslitteraturen.

Romanforfattere fra USA
Novelleforfattere fra USA
Reinhard Selten

Reinhard Selten (født 5. oktober 1930 i Breslau, Tyskland (i dag Wrocław, Polen), død 23. august 2016 i Poznan) var en tysk matematiker og økonom. Han er Tysklands indtil nu eneste nobelprismodtager i økonomi.

Reinhard Selten blev født i den daværende tyske by Breslau som søn af en jødisk far og en luthersk mor. Som halvt jødisk blev han som 14-årig i Hitlertidens Tyskland smidt ud af skolen. Efter 2. verdenskrig vendte han tilbage til Tyskland, hvor han slog sig ned i Vesttyskland. Han studerede matematik i Frankfurt am Main, blev kandidat i 1957 og doktor i 1961. Efter flere års arbejde med økonomiske emner blev han i 1968 udnævnt til økonom og arbejdede efterfølgende som professor i økonomi i Berlin, Bielefeld og Bonn. Han gik på pension i 1996.

Reinhard Selten modtog sammen med John Harsanyi og John Forbes Nash Jr. i 1994 nobelprisen i økonomi for sit arbejde inden for spilteori. Han er også kendt for sit arbejde med begrænset rationalitet og eksperimental økonomi.

Reinhard er esperantist, og han har skrevet flere bøger, hvori han behandler, om det kan betale sig at lære esperanto ud fra et spilteoretisk synspunkt.

Kilder 

Økonomer fra Tyskland
Matematikere fra Tyskland
Nobelprismodtagere i økonomi
Personer fra Breslau
Nobelprismodtagere fra Tyskland
Kultusministeriet

Kultusministeriet (officielt Ministeriet for Kirke- og Undervisningsvæsenet) blev oprettet i 1848 og delt i Kirkeministeriet og Undervisningsministeriet i 1916.

Se også 
Kultusministre fra Danmark

Kilder/eksterne henvisninger 
  Undervisningsministeriets historie 1848-1963 
  Kulturens ministre

Danske ministerier
 
Etableret i 1848
Ophørt i 1916
Det flammende bogstav

Det flammende bogstav (The Scarlet Letter) er en roman fra 1850 af Nathaniel Hawthorne. Romanen foregår i Boston i det 17. århundrede, da byen var puritansk.

Hovedpersonen er Hester Prynne, ifølge Elsa Gress "den bedst opfattede og beskrevne kvindeskikkelse i amerikansk litteratur". Bogens titel hentyder til det bogstav, som hun som en del af sin straf skal bære på sit bryst til at markere sin synd: 

I den danske oversættelse er bogstavet et H og kan måske betyde hore. I den amerikanske originaltekst er det et A, der kan stå for adulteress; men bogen fortæller aldrig udtrykkeligt, hvad bogstavet skal betyde. Denne undladelse af Hawthorne giver historien en særlig pointe, fordi Hester bliver ved med at bære bogstavet også senere i livet, da hun godt kunne have lagt det fra sig. Måske giver hun det på denne måde en anden betydning, end myndighederne havde tænkt sig.

Hesters synd består i, at hun har født et barn, selv om hendes ægtemand endnu ikke er ankommet til kolonien i New England, og hun selv har boet der i et par år. Barnet, en pige ved navn Perle (Pearl i den engelske tekst) viser sig tidligt at være en stærk og selvstændig personlighed ligesom sin mor, og hun spiller en stor og aktiv rolle i historien.

Andre hovedpersoner er den unge Arthur Dimmesdale og den aldrende Roger Chillingworth, som bliver indviklet i et mærkeligt psykologisk spil, der også omfatter Hester og barnet.

Filmatiseringer 
Romanen er blevet filmatiseret adskillige gange, herunder ved:

 The Scarlet Letter (film fra 1908), en amerikansk stumfilm
 The Scarlet Letter (film fra 1911), en amerikansk stumfilm
 The Scarlet Letter (film fra 1913), en amerikansk stumfilm
 The Scarlet Letter (film fra 1917), en amerikansk film
 The Scarlet Letter (film fra 1920), en amerikansk film
 The Scarlet Letter (film fra 1922), en britisk film
 The Scarlet Letter (film fra 1926), en amerikansk film
 The Scarlet Letter (film fra 1934), en amerikansk film
 The Scarlet Letter (film fra 1973), en tysk film
 The Scarlet Letter (tv-serie), en tv-mini serie fra 1979
 The Scarlet Letter, en amerikansk film fra 1995 udgivet på dansk som Det flammende bogstav
 The Scarlet Letter (film fra 2004), en sydkoreansk  film
 The Scarlet Letter (film fra 2015), en film instrueret af Elizabeth Berry

Flammende Bogstav, Det
Flammende Bogstav, Det
Troldel

Troldel (Fothergilla) er en lille slægt, som er udbredt i Nordamerika. Her nævnes kun de to arter, der ses jævnligt i Danmark.

 Lille troldel (Fothergilla gardenii)
 Stor troldel (Fothergilla major)

Planteslægter
Stor troldel

 
Stor Troldel (Fothergilla major) er en lille, løvfældende busk med en opret, stivgrenet vækst. Planten stammer fra Alleghenybjergene i USA.

Beskrivelse 
Barken er først lysegrøn, men snart bliver den rødbrun. Gamle grene kan have en grå, lidt opsprækkende bark. Knopperne er modsatte og har knopskæl med stjernehår. Bladene er bredt ægformede med en hel rand, der dog yderst er groft takket. Oversiden er mørkegrøn og rynket, men dog blank, mens undersiden er blågrøn. Høstfarven er lysende rød. 

Blomstringen sker i maj, og den består af uregelmæssige, næsten rørformede, hvide blomster, der er samlet i endestillede aks. Frugterne er kapsler med hver to frø, som dog næppe modner i Danmark.

Rodnettet består af kraftige hovedrødder og mange, tætsiddende finrødder. I begyndelsen er de noget højtliggende, men med tiden bliver de dybtgående. 

Højde x bredde og årlig tilvækst: 2 x 1,5 m (10 x 5 cm/år).

Hjemsted 
Planten vokser i Alleghenybjergene fra Virginia til South Carolina. Her findes den i Great Smoky Mountains National Park i højder over 700 m på fugtig, sur bund sammen med bl.a. Bredbladet Kalmia, Bregnepors, Nedliggende Bjergte, Nyssa sylvatica, Oxydendrum arboreum, Pinus pungens, Quercus coccinea, Rhododendron minus, Rød-Løn, Storfrugtet Blåbær og Weymouth-Fyr.

Buske
Hvide blomster
Surbundsplanter
Høstfarver
Aa

Aa har flere betydninger og anvendelser:

 En tidligere skrivemåde for bogstavet Å – et bogstav i det danske alfabet. I mange personnavne og nogle stednavne er aa stadig den foretrukne stavemåde.
 Sarner Aa – en schweizisk flod, der på en strækning hedder Aa

Se også
 AA
O.P. Anderson Aquavit

O.P. Anderson Aquavit er en svensk akvavit med smag af kommen, fennikel og anis. Akvavitten blev lanceret i 1891 i forbindelse med Göteborgsutställningen og er opkaldt efter en svensk industrimand, Olof Peter Anderson. Dette er Sveriges ældste akvavit i produktion. I dag produceres den økologisk. Den er blevet kåret som den bedste snaps af Ekstra Bladet i januar 2011. Alkoholstyrken er opgjort til 40% af volumen.

Snapse
Etableret i 1891
O.P. Anderson

Olof Peter Anderson (født 1796 i Göteborg – 1876) var skibsreder og spritfabrikant. Snapsen O.P. Anderson blev lanceret af hans søn Carl August i 1891.

Personer fra Göteborg
FIFA

Fédération Internationale de Football Association, forkortet FIFA, er fodboldforbundenes verdensorganisation. FIFA blev stiftet i 1904 og hovedkvarteret ligger i Zürich, Schweiz. Den nuværende præsident hedder Gianni Infantino.

I Danmark er Dansk Boldspil-Union medlem af FIFA.

I anledning af FIFAs 100-års-jubilæum fremstilledes FIFA 100, en liste over de 100 bedste fodboldspillere gennem tiden.

Historie
FIFA blev stiftet i Paris 1904. De første medlemmer var Belgien, Danmark, Frankrig, Holland, Portugal, Spanien, Sverige, Schweiz og Tyskland. Tyskerne deltog dog ikke i mødet men sendte deres optagelse via telegram.

Ekstern henvisning 

 FIFA's officielle hjemmeside

 
Etableret i 1904
Ninja

En Ninja, oprindeligt Shinobi no Mono, (忍者 ordret oversat: “Den, som er skjult” eller “Den, som udholder”) var mænd og kvinder, som var oplært i den japanske krigskunst ninjutsu (omtrent = ”kunsten at holde sig skjult”) i det feudale Japan (før 1868 e.Kr.).

Historie 
De historiske oplysninger om ninja er sparsomme og bygger meget på legender og andenhåndsbeskrivelser. Ninjutsu byggede på hemmelig krigskunst, hvor ninjaer udgjorde et mindretal mod den herskende samuraiorden.

Ninjaerne fungerede i konflikter oftest som spioner for en eller flere stridende klaner og var som regel organiseret i Ryu som Iga-ryu, Koga-ryu, Negima-ryu osv. Ninja’erne havde i mange tilfælde et filosofisk/strategisk/militærteknisk kodeks, Ninpō.

Ninjaerne opstod som modkulturer af forskellige årsager og på forskellige tidspunkter i Japans historie eller som mindre modstandsgrupper mod en lokal daimyo (lensherre). Rekrutteringen af ninja-krigere foregik hovedsageligt blandt kriminelle og bønder. I nogle tilfælde opstod grupper blandt flygtninge fra kontinentet som kinesiske generaler, munke eller krigere i eksil fra krig eller hofintriger. Der blev således introduceret nye militære/filosofiske teknikker og begreber, der kunne styrke disse grupper.

Udøvelsen af ninjutsu var informationsindsamling, snigmord, lejesoldater i regulære krige eller som militær rådgivning. Specialiseringen kunne også ske inden for andre områder.

Der har der været anvendt ukonventionel krigsførelse langt tilbage i Japans historie, der associeres med ninjaer. Sun Tzus Krigskunsten indeholder afsnit om blandt andet spionage og er hjembragt fra Kina til Japan af den japanske udsending Kibi Makibi (693-755 e. Kr.). Den tidligst kendte japanske bog, Kojiki (714 e. Kr.) beskriver, at prins Yamamoto begår snigmord forklædt som kvinde, en fortolkning der senere er blevet udlagt som ninja.

Udbredelsen af ninja var størst i borgerkrigsperioden Sengoku Jidai i Japans middelalder. I 1700-tallet blev ninjaerne gjort til populære figurer i historier og kabuki-skuespil. Mange af ninjaernes færdigheder som evnen til at bevæge sig lydløst uden at blive opdaget eller bruge tricks blev forbundet med overnaturlige kræfter. Ninjaens uniform, den sorte maske og dragt, blev opfundet i denne periode.

'Ninjutsutræning' i Japan blev efter sigende åbnet for vesterlændinge i begyndelsen af 60'erne, hvor en udpræget interesse for ninja blev skabt af filmindustrien i Hollywood.

Våben og værktøjer

Kilder

Eksterne henvisninger 

 Honbu Dojo – En af organisationerne, der i dag tilbyder træning i ninjutsu.
 23.11.12, jyllands-posten.dk: Japans sidste ninjaer tager hemmelighed med sig i graven

Krigertyper
Japans historie
Japanske ord og vendinger
Magnus Eriksson af Sverige

Magnus Eriksson Smek (1316- 1. december 1374) Svensk/norsk/skånelandsk konge. Tilnavnet "Smek" fik han af den hellige Birgitta, som beskrev ham som homoseksuel. Da han var kun tre år gammel blev han valgt til konge af Norge og Sverige. I 1332 døde Christoffer 2., Valdemar Atterdags far, som "konge uden land", efter at han havde pantsat Danmark stykke for stykke, og den nu myndige kong Magnus benyttede sig af naboens nødsituation og udkøbte pantet i Skånelandene med 34.000 mark sølv (6 432 kg) og lod sig hylde som konge af Skånelandene. Samtidig begyndte Valdemar Atterdag at befri og samle det pantsatte og splittede Danmark, hvoraf Skånelandene var en vigtig del. Ved freden i Varbjerg 1343 måtte Valdemar anerkende kong Magnus besiddelse af Skånelandene. Magnus var dog ikke i stand til at holde fast på Skånelandene, da han i 1357 måtte anerkende sin søn Erik som konge af Skåne og en række andre dele af det svenske rige. Sønnen Erik døde dog i 1359, men i 1360 lykkedes det Valdemar efter intrigespil og med våbenmagt at få tilbageleveret de tabte landsdele til Danmark. Derefter gik det hurtigt ned ad bakke med kong Magnus. I 1364 blev han fordrevet fra Sverige, men han kom tilbage og gjorde et forsøg på at generobre riget. Det mislykkedes imidlertid, og i perioden 1365-71 sad han i fængsel i Stockholm. Han døde 1374 i Norge efter et skibbrud. Man ved ikke, hvor han blev begravet.

Magnus Eriksson var far til Håkon 6. af Norge, Erik Magnusson af Sverige samt et antal døtre.

Galleri

Familie 
 

Skandinaver fra middelalderen
Regenter fra Sverige
Regenter af Norge
Fyrster fra middelalderen
Svenske eller norske kongelige der er blevet konger i Danmark
Svenskere i 1300-tallet